Nr. ........../.....................2021

**REFERAT DE APROBARE**

**a modificării**

**Ghidului de finanțare din anul 2021 a Programului privind creşterea eficienţei energetice şi gestionarea inteligentă a energiei în clădirile publice, aprobat prin Ordinul ministrului mediului, apelor și pădurilor nr. 2057/2020**

Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a *proiectului de ordin pentru modificarea Ghidului de finanțare din anul 2021 a Programului privind creşterea eficienţei energetice şi gestionarea inteligentă a energiei în clădirile publice, aprobat prin Ordinul ministrului mediului, apelor și pădurilor nr. 2057/2020.*

Baza legală a proiectului de ordin supus aprobării o constituie prevederile art. 12 alin. (4) din *Ordonanța de urgență a Guvernului nr. 115/2011 privind stabilirea cadrului instituțional și autorizarea Guvernului, prin Ministerul Finanțelor Publice, de a scoate la licitație certificatele de emisii de gaze cu efect de seră atribuite Romaniei la nivelul Uniunii Europene, aprobată prin Legea nr. 163/2012, cu modificările și completările ulterioare.* Potrivit art. 12 alin. (4) din actul normativ menționat, *”(4) Categoriile de beneficiari şi metodologia de finanţare care prevede analiza, selectarea, aprobarea, implementarea şi monitorizarea proiectelor prevăzute la alin. (1) se stabilesc prin ghidul de finanţare aferent fiecărui program, aprobat prin ordin al ministrului autorităţii publice centrale pentru protecţia mediului*.”

Prin prezentul proiect de act normativ se propune introducerea unei prevederi care să permită limitarea înscrierii proiectelor în aplicația informatică la 150% din bugetul alocat.

Astfel, se modifică articolul 13 din ghid, prin completarea cu un nou alineat, care prevede: „(2) Înscrierile în aplicație se realizează în condițiile și termenele prevăzute la art. 14 alin. (8) și în limita a 150% din bugetul alocat Programului, oricare dintre cele două praguri se atinge primul. În cazul în care limita de 150% se atinge în oricare dintre perioadele prevăzute la art. 14 alin. (8), o nouă sesiune de înscriere a proiectelor se poate organiza, sub rezerva existenței unui buget disponibil, rezultat în urma aprobării proiectelor deja depuse; în această situație, înscrierile se reiau corespunzător perioadei din art. 14 alin. (8) în care a fost oprită sesiunea precedentă de înscriere și în limita a 150% din bugetul Programului rămas disponibil, urmare aprobării proiectelor din sesiunea anterioară de înscriere. Mecanismul descris poate fi folosit până la epuizarea integrală a bugetului alocat Programului.”

De asemenea, se introduce posibilitatea ca și proprietarul clădirii publice să aplice în cadrul programului, nu numai administratorul acesteia, actuala reglementare prevăzând că ”În cazul în care clădirea publică pentru care se doreşte obţinerea finanţării este dată în administrare, solicitant eligibil este titularul dreptului de administrare”.

Astfel, se modifică alineatul (3) al articolului 8 din ghid, acesta devenind „În cazul în care clădirea publică pentru care se dorește obținerea finanțării este dată în administrare, solicitant eligibil poate fi și titularul dreptului de proprietate, iar în situația aprobării proiectului, acesta va fi derulat de către entitatea care a solicitat finanțarea. În toate cazurile, se poate depune un singur proiect pe obiectiv de investiții.”

Modificările la Ghidul de finanțare, astfel cum sunt prezentate, au fost avizate în ședința Comitetului Director al Administrației Fondului pentru Mediu din 23.09.2021.

Având în vedere cele propuse, vă înaintăm proiectul de ***Ordin pentru modificarea Ghidului de finanțare din anul 2021 a Programului privind creşterea eficienţei energetice şi gestionarea inteligentă a energiei în clădirile publice, aprobat prin Ordinul ministrului mediului, apelor și pădurilor nr. 2057/2020.***

**PREȘEDINTE,**

 **Fülöp Lóránd-Árpád**

Șef Serviciu Analiză și Avizare DJ,

Andreea Coman